# Anni Swan

### Wikipedia

Anni Emilia Swan (s. 4. tammikuuta 1875 Helsingissä – k. 24. maaliskuuta 1958 Helsingissä) oli suomalainen kirjailija. Swan kirjoitti useita lasten- ja nuortenkirjoja, toimitti lapsille tarkoitettuja lehtiä ja toimi suomentajana. Anni Swania pidetään suomalaisen tyttökirjallisuuden luojana.

Anni Swanin isä oli Carl Gustaf Swan, aikanaan tunnettu kulttuurihenkilö, joka mm. perusti Lappeenrannan ensimmäisen sanomalehden. Anni Swanin äiti Emilia Malin harrasti kirjallisuutta ja opasti varhain kaikki yhdeksän tytärtään (yhdeksän mustaa joutsenta) lukemaan satuja ja kertomuksia.

Perhe asui Lappeenrannassa vuodesta 1884 vuosisadan vaihteeseen. Anni Swan kävi tyttökoulua Mikkelissä ja kirjoitti ylioppilaaksi 1895 yksityisoppilaana Helsingin suomalaisesta yhteiskoulusta. Swan valmistui kansakoulunopettajaksi Jyväskylän seminaarista 1900 ja toimi opettajana Helsingissä 1901—1916. Hän avioitui 1907 kirjailija Otto Mannisen kanssa.

Anni Swanin ensimmäinen satukokoelma, nimeltään ytimekkäästi Satuja, julkaistiin vuonna 1901. Ensimmäinen nuortenkirja, pojille suunnattu Tottisalmen perillinen, ilmestyi 1914. Tottisalmen perillisen lisäksi Anni Swanin tunnetuimpia nuortenkirjoja ovat Iris rukka, Ollin oppivuodet sekä Sara ja Sarri. Swanin nuortenkirjojen rohkeat ja neuvokkaat päähenkilöt ovat olleet esikuvana monien myöhempien nuortenkirjojen sankareille ja sankarittarille.

Anni Swan oli lastenlehtien Pääskynen (1907–1918) ja Nuorten toveri/ Sirkka (1919–1945) toimittaja. Lisäksi hän suomensi mm. Grimmin satuja sekä kertomuksia Kettu Repolaisesta ja Jänis Vemmelsäärestä.

Anni Swanin mukaan on nimetty nuortenkirjalle myönnettävä palkinto, Anni Swan -mitali.

### [muokkaa] Tuotantoa

Lapsille

- Satuja I–III (1901–1905).
- Pieniä satuja I–V (1906).
- Lasten-näytelmiä (1910).
- Tarinoita lapsille (1912).
- Satuja ja tarinoita (1917).
- Satuja (1920).
- Satuja VI (1923).
- Lastennäytelmiä II (1923).
- Kotavuoren satuja ja tarinoita (1957).

Nuorisolle

- Tottisalmen perillinen (1914).
- Iiris rukka (1916).
- Kaarinan kesäloma (1918).
- Ollin oppivuodet (1919).
- Pikkupappilassa (1922).
- Ulla ja Mark (1924).
- Sara ja Sarri (1927).
- Sara ja Sarri matkustavat (1930).
- Me kolme ja Ritvan suojatit (1937).
- Pauli on koditon (1946).
- Arnellin perhe (1949).

Haettu osoitteesta http://fi.wikipedia.org../../../a/n/n/Anni_Swan_43a7.html

Luokat: Suomalaiset kirjailijat | Lasten- ja nuortenkirjailijat

##### Views

- Artikkeli
- Keskustelu
- Nykyinen versio

##### Etsi